CELEX: 52017PC0759
Language: lt
Date: 2017-12-18
Title: Pasiūlymas TARYBOS ĮGYVENDINIMO SPRENDIMAS dėl kontrolės priemonių taikymo naujai psichoaktyviajai medžiagai N-fenil-N-[1-(2-feniletil)piperidin-4-il]oksolan-2-karboksamidui (tetrahidrofuranilfentaniliui; THF-F)

EUROPOS KOMISIJA
            Briuselis, 2017 12 18
            COM(2017) 759 final
            2017/0342(NLE)
            Pasiūlymas
            TARYBOS ĮGYVENDINIMO SPRENDIMAS
            dėl kontrolės priemonių taikymo naujai psichoaktyviajai medžiagai N-fenil-N-[1-(2-feniletil)piperidin-4-il]oksolan-2-karboksamidui (tetrahidrofuranilfentaniliui; THF-F)
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               Tarybos sprendime 2005/387/TVR dėl keitimosi informacija apie naujas psichoaktyvias medžiagas, jų rizikos įvertinimo ir kontrolės
                  1
                numatyta trijų etapų procedūra, pagal kurią naujai psichoaktyviajai medžiagai visoje Sąjungoje gali būti pradėtos taikyti kontrolės priemonės.
            
            
               2017 m. liepos 4 d. buvo paskelbta bendra Europos narkotikų ir narkomanijos stebėsenos centro (EMCDDA) ir Europolo ataskaita, parengta pagal Tarybos sprendimo 2005/387/TVR 5 straipsnį. 2017 m. rugsėjo 15 d. Taryba, vadovaudamasi Komisijos ir 7 valstybių narių pateiktu prašymu ir pirmiau nurodyto Tarybos sprendimo 6 straipsnio 1 dalimi, paprašė įvertinti riziką, kurią kelia naujos psichoaktyviosios medžiagos N-fenil-N-[1-(2-feniletil)piperidin-4-il]oksolan-2-karboksamido (tetrahidrofuranilfentanilio; THF-F) vartojimas, gamyba ir neteisėta prekyba ja, sąsajas su organizuotu nusikalstamumu ir galimas šiai medžiagai skirtų kontrolės priemonių nustatymo pasekmes.
            
            
               Tetrahidrofuranilfentanilio keliamą riziką įvertino Europos narkotikų ir narkomanijos stebėsenos centro (EMCDDA) mokslinis komitetas, veikdamas pagal Tarybos sprendimo 6 straipsnio 2, 3 ir 4 dalių nuostatas. 2017 m. lapkričio 14 d. Komisijai ir Tarybai buvo pateikta rizikos vertinimo ataskaita. Pagrindinės rizikos vertinimo išvados:
            
            
               ·Tetrahidrofuranilfentanilis yra sintetinis opioidas ir struktūriškai panašus į tarptautiniu mastu kontroliuojamą medžiagą fentanilį. Jis yra sotusis furanilfentanilio darinys
                  2
               . 
            
            
               ·Tetrahidrofuranilfentanilis Europos Sąjungoje prieinamas bent nuo 2016 m. rugsėjo mėn. ir buvo konfiskuotas vienoje valstybėje narėje. Viena valstybė narė pranešė apie 14 mirčių atvejų, kai buvo patvirtintas tetrahidrofuranilfentanilio poveikis. Bent 12-os mirčių atveju tetrahidrofuranilfentanilis buvo mirties priežastis arba galėjo prisidėti prie mirties. 
            
            
               Pagal Tarybos sprendimo 2005/387/TVR 8 straipsnio 1 dalį Komisija per šešias savaites nuo rizikos vertinimo ataskaitos gavimo dienos turi pateikti Tarybai arba iniciatyvą dėl kontrolės priemonių taikymo naujoms psichoaktyviosioms medžiagoms visoje Sąjungoje, arba ataskaitą, kurioje paaiškinama, kodėl tokia iniciatyva nelaikoma būtina. Pagal 2015 m. balandžio 16 d. Teisingumo Teismo sprendimą sujungtose bylose C-317/13 ir C-679/13 prieš priimant teisės aktą, grindžiamą Tarybos sprendimo 2005/387/TVR 8 straipsnio 1 dalimi, turi būti pasikonsultuota su Europos Parlamentu. 
            
            
               Remdamasi rizikos vertinimo ataskaitos išvadomis Komisija mano, kad esama pagrindo šiai medžiagai taikyti kontrolės priemones visoje Sąjungoje. Pagal rizikos vertinimo ataskaitą tetrahidrofuranilfentanilio ūmus toksiškumas gali padaryti didelę žalą žmonių sveikatai.
            
            
               2.
                     PASIŪLYMO TIKSLAS 
            
            
               Šio Tarybos įgyvendinimo sprendimo pasiūlymo tikslas – paraginti valstybes nares taikyti medžiagos tetrahidrofuranilfentanilio kontrolės priemones ir baudžiamąsias sankcijas, kaip numatyta jų teisės aktuose, kuriais vykdomi jų įsipareigojimai pagal 1961 m. Jungtinių Tautų bendrąją narkotinių medžiagų konvenciją su pakeitimais, padarytais 1972 m. protokolu.
            
            
               2017/0342 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               dėl kontrolės priemonių taikymo naujai psichoaktyviajai medžiagai N-fenil-N-[1-(2-feniletil)piperidin-4-il]oksolan-2-karboksamidui (tetrahidrofuranilfentaniliui; THF-F)
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2005 m. gegužės 10 d. Tarybos sprendimą 2005/387/TVR dėl keitimosi informacija apie naujas psichoaktyvias medžiagas, jų rizikos įvertinimo ir kontrolės
                  3
               , ypač į jo 8 straipsnio 3 dalį,
            
            
               atsižvelgdama į Europos Komisijos iniciatyvą,
            
         
         
            
               atsižvelgdama į Europos Parlamento nuomonę
                  4
               , 
            
            
               kadangi:
            
            
               (1)remiantis Sprendimo 2005/387/TVR 6 straipsniu neeiliniame Europos narkotikų ir narkomanijos stebėsenos centro (EMCDDA) išplėstinio mokslinio komiteto posėdyje buvo parengta naujos psichoaktyviosios medžiagos N-fenil-N-[1-(2-feniletil)piperidin-4-il]oksolan-2-karboksamido (tetrahidrofuranilfentanilio; THF-F) rizikos vertinimo ataskaita, o 2017 m. lapkričio 14 d. ši ataskaita pateikta Komisijai ir Tarybai;
            
            
               (2)tetrahidrofuranilfentanilis yra sintetinis opioidas, struktūriškai jis panašus į fentanilį – kontroliuojamą medžiagą, plačiai naudojamą medicinoje kaip bendros anestezijos priedą operacijų metu ir skausmo kontrolei. Jis yra sotusis furanilfentanilio darinys
                  5
               ;
            
            
               (3)tetrahidrofuranilfentanilis Sąjungoje prieinamas bent nuo 2016 m. rugsėjo mėn. ir buvo konfiskuotas vienoje valstybėje narėje, 2016 m. ir 2017 m. pirmoje pusėje pranešusioje apie 53 konfiskavimo atvejus. Apskritai tikėtina, kad nustatomi ne visi jo buvimo atvejai, nes paprastai šios medžiagos aptikimo tyrimai nėra atliekami. Daugeliu atvejų medžiaga buvo konfiskuota kaip skystis, bet pasitaikė ir retesnių atvejų, kai ji konfiskuota miltelių pavidalu. Aptikti kiekiai yra palyginti nedideli. Tačiau jie turėtų būti vertinami atsižvelgiant į tai, kad fentaniliams būdingas stiprus poveikis;
            
            
               (4)viena valstybė narė pranešė apie 14 mirties atvejų, kai buvo patvirtintas tetrahidrofuranilfentanilio poveikis. Daugeliu kitų atvejų su tetrahidrofuranilfentaniliu buvo aptikta ir kitų narkotinių medžiagų. Bent 12 mirčių atveju tetrahidrofuranilfentanilis buvo mirties priežastis arba galėjo prisidėti prie mirties. Ta pati valstybė narė taip pat pranešė apie vieną ūmų nemirtiną apsinuodijimo atvejį, susijusį su tetrahidrofuranilfentaniliu. Tikėtina, kad naloksonas veikia kaip priešnuodis apsinuodijus tetrahidrofuranilfentaniliu. Tikėtina, kad nustatomi ne visi nemirtino apsinuodijimo ir mirties atvejai ir ne apie visus tokius atvejus pranešama, nes paprastai šios medžiagos aptikimo tyrimai nėra atliekami. Atsitiktinis tetrahidrofuranilfentanilio poveikis gali kelti riziką teisėsaugos pareigūnams, ekstremaliųjų situacijų pareigūnams, medicinos personalui ir medicinos kriminalistikos laboratorijų darbuotojams, taip pat laisvės atėmimo vietų ir pašto paslaugų įmonių personalui;   
            
            
               (5)informacijos apie sąsajas su organizuotu nusikalstamumu gaminant, platinant (neteisėtai prekiaujant) ir tiekiant tetrahidrofuranilfentanilį Sąjungoje nėra. Iš turimų duomenų matyti, kad tetrahidrofuranilfentanilį pagamino Kinijoje esančios chemijos sektoriaus įmonės, bet fentanilių gamybos pajėgumų gali būti ir Sąjungoje;
            
            
               (6)tetrahidrofuranilfentanilis parduodamas (paviršiniame) internete mažais ir didmeninei prekybai pritaikytais kiekiais prisidengiant „tyrimų cheminės medžiagos“ pavadinimu arba kaip teisėtas nelegalių opioidų pakaitalas, dažniausiai kaip skystis (pvz., paruoštuose naudoti nosies purškaluose) arba miltelių pavidalu. Iš per konfiskavimus surinktos informacijos matyti, kad tetrahidrofuranilfentanilis taip pat galėjo būti parduodamas neteisėtoje opioidų rinkoje. Tetrahidrofuranilfentanilis kartais parduodamas kaip heroinas arba sumaišytas su heroinu arba naudojamas paklausių analgetikų ir benzodiazepino falsifikatams gaminti. Dėl to vartotojai gali nežinoti, kad jie vartoja fentanilį;
            
            
               (7)tetrahidrofuranilfentanilis neturi pripažinto naudojimo žmonėms skirtuose arba veterinariniuose vaistuose medicininės paskirties nei Sąjungoje, nei, labai tikėtina, už jos ribų. Nėra požymių, kad tetrahidrofuranilfentanilis galėtų būti naudojamas kitiems tikslams, išskyrus tai, kad jis naudojamas kaip etaloninė analizės medžiaga ir atliekant mokslinius tyrimus;
            
            
               (8)rizikos vertinimo ataskaitoje teigiama, kad atlikus tolesnius mokslinius tyrimus būtų galima atsakyti į daug su tetrahidrofuranilfentaniliu susijusių klausimų, kylančių dėl trūkstamų duomenų apie riziką atskirų asmenų sveikatai, visuomenės sveikatai ir socialinę riziką. Tačiau esami įrodymai ir informacija apie medžiagos keliamą riziką sveikatai ir socialinę riziką, taip pat tetrahidrofuranilfentanilio panašumas į fentanilį ir furanilfentanilį yra pakankamas pagrindas taikyti tetrahidrofuranilfentaniliui kontrolės priemones visoje Sąjungoje;
            
            
               (9)1961 m. Jungtinių Tautų bendrojoje narkotinių medžiagų konvencijoje ir 1971 m. Jungtinių Tautų psichotropinių medžiagų konvencijoje tetrahidrofuranilfentanilis nėra nurodytas kaip kontroliuojama medžiaga. Šiuo metu pagal Jungtinių Tautų sistemą atliekamas šios medžiagos vertinimas ir ji buvo apsvarstyta per PSO narkomanijos ekspertų komiteto 39-tą posėdį, surengtą Ženevoje 2017 m. lapkričio 6–10 d. Tai nekliudo Sąjungai priimti sprendimą, pagal kurį medžiagai būtų taikomos kontrolės priemonės;
            
            
               (10)kadangi penkios valstybės narės taiko tetrahidrofuranilfentaniliui kontrolės priemones pagal nacionalinius narkotikų kontrolės teisės aktus, o penkios valstybės narės taiko tetrahidrofuranilfentaniliui kontrolės priemones pagal kitus teisės aktus, visoje Sąjungoje šiai medžiagai taikomos kontrolės priemonės padėtų išvengti galimų sunkumų tarpvalstybinio teisėsaugos ir teisminio bendradarbiavimo srityse ir apsaugotų nuo rizikos, kurią galėtų kelti jos prieinamumas ir vartojimas;
            
            
               (11)Sprendimu 2005/387/TVR Tarybai suteikti įgyvendinimo įgaliojimai, kad būtų galima greitai ir remiantis ekspertinėmis žiniomis Sąjungos lygmeniu reaguoti atsiradus naujoms psichoaktyviosioms medžiagoms, kurias aptinka ir apie kurias praneša valstybės narės, taikant toms medžiagoms kontrolės priemones visoje Sąjungoje. Kadangi tokių įgyvendinimo įgaliojimų vykdymo inicijavimui taikomos sąlygos ir procedūra yra įvykdytos, turėtų būti priimtas įgyvendinimo sprendimas, kad tetrahidrofuranilfentaniliui visoje Sąjungoje būtų taikomos kontrolės priemonės;
            
            
               (12)Danijai Sprendimas 2005/387/TVR yra privalomas, todėl ji dalyvauja priimant ir taikant šį sprendimą;
            
            
               (13)Airijai Sprendimas 2005/387/TVR yra privalomas, todėl ji dalyvauja priimant ir taikant šį sprendimą;
            
            
               (14)Jungtinei Karalystei Sprendimas 2005/387/TVR nėra privalomas, todėl ji nedalyvauja priimant ir taikant šį sprendimą ir jis nėra jai privalomas ar taikomas,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Naujai psichoaktyviajai medžiagai N-fenil-N-[1-(2-feniletil)piperidin-4-il]oksolan-2-karboksamidui (tetrahidrofuranilfentaniliui; THF-F) visoje Sąjungoje turi būti taikomos kontrolės priemonės.
            
            
               2 straipsnis
            
         
         
            
               Valstybės narės, vadovaudamosi nacionaliniais teisės aktais, ne vėliau kaip [one year from the date this Decision is published] imasi reikiamų priemonių, kad 1 straipsnyje nurodytai naujai psichoaktyviajai medžiagai būtų taikomos kontrolės priemonės ir baudžiamosios sankcijos, kaip numatyta šių valstybių teisės aktuose, kuriais vykdomi įsipareigojimai pagal 1961 m. Jungtinių Tautų bendrąją narkotinių medžiagų konvenciją su pakeitimais, padarytais 1972 m. protokolu.
            
            
               3 straipsnis
            
            
               Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
            
            
            
            
               Šis sprendimas taikomas pagal Sutartis.
            
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 127, 2005 5 20, p. 32.
               
               
                  
                     (2)
                  
                        Furanilfentaniliui 2017 m. lapkričio 15 d. Tarybos įgyvendinimo sprendimu (ES) 2017/2170 dėl kontrolės priemonių taikymo N-fenil-N-[1-(2-feniletil)piperidin-4-il]furan-2-karboksamidui (furanilfentaniliui) (OL L 306, 2017 11 22, p. 19) buvo nustatytos kontrolės priemonės.
               
               
                  
                     (3)
                  
                        OL L 127, 2005 5 20, p. 32.
               
               
                  
                     (4)
                  
                        OL C , , p. .
               
               
                  
                     (5)
                  
                        2017 m. lapkričio 15 d. Tarybos įgyvendinimo sprendimas (ES) 2017/2170 dėl kontrolės priemonių taikymo N-fenil-N-[1-(2-feniletil)piperidin-4-il]furan-2-karboksamidui (furanilfentaniliui), OL L 306, 2017 11 22, p. 19.